b'\n_START_ARTICLE_\nLaivas taikinys\n_START_PARAGRAPH_\nLaivas taikinys (angl. target ship; rus. \xd0\xba\xd0\xbe\xd1\x80\xd0\xb0\xd0\xb1\xd0\xbb\xd1\x8c-\xd1\x86\xd0\xb5\xd0\xbb\xd1\x8c, \xd0\xba\xd0\xbe\xd1\x80\xd0\xb0\xd0\xb1\xd0\xbb\xd1\x8c-\xd0\xbc\xd0\xb8\xd1\x88\xd0\xb5\xd0\xbd\xd1\x8c)\xc2\xa0\xe2\x80\x93 laivas, paprastai pasen\xc4\x99s ir nura\xc5\xa1ytas arba trof\xc4\x97jinis, naudojamas laiv\xc5\xb3 artilerijos, raket\xc5\xb3 ar pana\xc5\xa1i\xc5\xb3 ginkl\xc5\xb3 \xc5\xa1audymo mokymuose arba pa\xc4\x8di\xc5\xb3 ginkl\xc5\xb3 bandymuose.\n_START_SECTION_\nPrasm\xc4\x97\n_START_PARAGRAPH_\nNebereikaling\xc5\xb3 karo laiv\xc5\xb3 skandinimas ap\xc5\xa1audant yra efektyvus nauj\xc5\xb3 ginkl\xc5\xb3 bandymo b\xc5\xabdas, leid\xc5\xbeiantis ginklus i\xc5\xa1bandyti realisti\xc5\xa1komis s\xc4\x85lygomis._NEWLINE_Mokomosiomis torpedomis \xc5\xa1audo gana da\xc5\xbenai, ta\xc4\x8diau mokomasis \xc5\xa1audymas jomis yra pakankamai skirtingas nuo mokomojo \xc5\xa1audymo artilerijos pab\xc5\xabklais. Mokomosios torpedos, priart\xc4\x97jusios prie taikinio, pasuko \xc4\xaf \xc5\xa1on\xc4\x85, o paskui \xc5\xa1ios torpedos surenkamos tolesniam naudojimui.\n_START_SECTION_\nParengimas\n_START_PARAGRAPH_\nSiekiant i\xc5\xa1laikyti aplinkos kokyb\xc4\x99 laivai taikiniai kruop\xc5\xa1\xc4\x8diai valomi, kad laiv\xc5\xb3 viduje nelikt\xc5\xb3 pavojing\xc5\xb3 med\xc5\xbeiag\xc5\xb3 ir ter\xc5\xa1al\xc5\xb3 (pvz., asbesto, au\xc5\xa1al\xc5\xb3 ir pan.)._NEWLINE_Jeigu numatoma, kad laivas bus paverstas dirbtiniu rifu, laive i\xc5\xa1pjaunami atsarginiai i\xc5\xa1\xc4\x97jimai, skirti nardytojams, kurie gali paklysti laivo viduje._NEWLINE_Dabar priimta pa\xc5\xa1alinti laivo numerius ir laiv\xc4\x85 taikin\xc4\xaf skandinti anonimi\xc5\xa1kai. Tai laikoma pagarba \xc5\xbemon\xc4\x97ms, kurie tarnavo tokiame laive, kol jis buvo laivyno dalis.\n_START_SECTION_\nUSS \xe2\x80\x9eIowa\xe2\x80\x9c\n_START_PARAGRAPH_\nPasibaigus Pirmajam pasauliniam karui JAV karinis laivynas ir armija i\xc5\xa1band\xc4\x97 realias karo laiv\xc5\xb3 atakas i\xc5\xa1 oro. Kad bandymai b\xc5\xabt\xc5\xb3 artimesni veiksmams karo atveju USS \xe2\x80\x9eIowa\xe2\x80\x9c (BB-4) buvo perdarytas \xc4\xaf radiju valdom\xc4\x85 laiv\xc4\x85 taikin\xc4\xaf, pirm\xc4\x85j\xc4\xaf JAV laivyno istorijoje. Radijo valdymo \xc4\xafrang\xc4\x85 sukonstravo \xc5\xbeinomas radijo in\xc5\xbeinierius John Hays Hammond, Jr.._NEWLINE_1923 m. laiv\xc4\x85 taikin\xc4\xaf USS \xe2\x80\x9eIowa\xe2\x80\x9c prie Panamos Ramiojo vandenyno kranto JAV laivyno mokym\xc5\xb3 metu nuskandino USS \xe2\x80\x9eMississippi\xe2\x80\x9c (BB-41). Mokymuose dalyvavo JAV kongreso nariai ir spaudos atstovai._NEWLINE_4-to de\xc5\xa1imtme\xc4\x8dio prad\xc5\xbeioje JAV laivynas rimtai susidom\xc4\x97jo nuotolinio valdymo laivais ir eskadrin\xc4\xaf mininink\xc4\x85 USS \xe2\x80\x9eStoddert\xe2\x80\x9c (DD-302) apr\xc5\xabpino patobulinta radijo valdymo \xc4\xafranga, kuri\xc4\x85 suk\xc5\xabr\xc4\x97 radijo konstruktorius komanderis leitenantas Boyd R. Alexander ir Laivyno tyrim\xc5\xb3 laboratorija (angl. Naval Research Laboratory), skirta tolesniems bandymams. Bandymai pasirod\xc4\x97 tokie s\xc4\x97kmingi, kad JAV laivynas paspartino savo planus kurti radiju valdomus laivus ir 1932 m. pasen\xc4\x99 linijinis laivas USS \xe2\x80\x9eUtah\xe2\x80\x9c (BB-31) ir eskadriniai minininkai USS \xe2\x80\x9eBoggs\xe2\x80\x9c (DD-136) ir USS \xe2\x80\x9eKilty\xe2\x80\x9c (DD-137) buvo apr\xc5\xabpinti valdymo radiju \xc4\xafranga.\n_START_SECTION_\nHMAS Torrens\n_START_PARAGRAPH_\n1999 m. bir\xc5\xbeelio 14 d. Australijos Karali\xc5\xa1kasis laivyno Collins klas\xc4\x97s povandeninis laivas HMAS \xe2\x80\x9eFarncomb\xe2\x80\x9c (SSG 74) vienintele laidinio valdymo torpeda Mk48 nuskandino mininink\xc4\x85 eskortinink\xc4\x85 HMAS \xe2\x80\x9eTorrens\xe2\x80\x9c (DE 53). HMAS \xe2\x80\x9eTorrens\xe2\x80\x9c buvo paskutinis i\xc5\xa1 \xc5\xa1e\xc5\xa1i\xc5\xb3 Australijos River klas\xc4\x97s mininink\xc5\xb3 eskortinink\xc5\xb3. Kiti seseriniai laivai (\xe2\x80\x9eDerwent\xe2\x80\x9c, \xe2\x80\x9eParramatta\xe2\x80\x9c, \xe2\x80\x9eStuart\xe2\x80\x9c, \xe2\x80\x9eSwan\xe2\x80\x9c ir \xe2\x80\x9eYarra\xe2\x80\x9c) buvo utilizuoti anks\xc4\x8diau._NEWLINE_Prie\xc5\xa1 nuskandinim\xc4\x85 HMAS Torrens buvo kruop\xc5\xa1\xc4\x8diai i\xc5\xa1valytas, i\xc5\xa1 jo pa\xc5\xa1alino visus degalus, tepalus, kitas pavojingas med\xc5\xbeiagas. Jo patrank\xc5\xb3 bok\xc5\xa1telis buvo padovanotas Australijos miestui South Western City. Tada Torrens buvo pervilktas i\xc5\xa1 laivyno baz\xc4\x97s Fleet Base West 90 km \xc4\xaf j\xc5\xabr\xc4\x85, \xc4\xaf vakarus nuo Perto (Australija). Panir\xc4\x99s povandeninis laivas atakavo nejudant\xc4\xaf u\xc5\xbe horizonto buvus\xc4\xaf taikin\xc4\xaf._NEWLINE_HMAS Torrens paskandinimas buvo Collins klas\xc4\x97s povandenini\xc5\xb3 laiv\xc5\xb3 ugnies galios demonstravimas. Tai buvo \xc5\xa1i\xc5\xb3 laiv\xc5\xb3 reklama, tur\xc4\x97jusi kompensuoti neigiam\xc4\x85 \xc4\xafvaizd\xc4\xaf d\xc4\x97l gausi\xc5\xb3 technini\xc5\xb3 problem\xc5\xb3, pvz., triuk\xc5\xa1mo ma\xc5\xbeinime ir koviniame valdyme.'